Obertes les inscripcions per a la 10K i 5K de l'Eliana
11 de juliol de 2025

• Aquest matí ha sigut presentada la 52 edició dels Jocs Esportius amb la celebració de la 5K com a principal novetat.

El Saló de Plens de l'Ajuntament de l'Eliana ha acollit aquest matí la presentació de la 52 edició dels Jocs Esportius, segons l'alcalde Salva Torrent “el major esdeveniment esportiu de l'any en el municipi”.

Torrent, que ha destacat no sols la transcendència esportiva de l'esdeveniment sinó també el seu impacte social, ha convidat a la ciutadania a participar en les competicions i gaudir del bon ambient que es respira en el Poliesportiu Municipal durant la quinzena del 18 al 31 de juliol.

L'alcalde ha anunciat com a principal novetat la inclusió d'una prova 5K juntament amb la tradicional 10K inclosa en el circuit de la Diputació de València. "D'aquesta manera s'espera incrementar la participació incloent a persones d'un nivell competitiu inferior". Les inscripcions ja es poden formalitzar en aquest enllaç, on els preus actuals es veuran incrementats a partir del dia 14.

El primer edil ha destacat també la presentació del llibre ‘50 anys de Jocs Esportius a l'Eliana’, de Moisés Rodríguez, que suposa un homenatge a totes les persones que han fet possibles durant ja més de mig segle la celebració de l'esdeveniment.

Per part seua, el regidor d'Esports, Vicente Zamora, ha posat en valor l'acte d'inauguració dels Jocs que vindrà precedit per una marxa amb la torxa des de la plaça del País Valencià fins al Poliesportiu per a donar pas a una sèrie d'espectacles protagonitzats per les escoles esportives i l'encesa del pebeter a càrrec d'esportistes locals.

Remodelació del trinquet

L'alcalde ha aprofitat l'acte per a donar a conéixer una bona notícia per a l'esport elianero i especialment per a la pilota valenciana en l'àmbit local, ja que abans d'acudir a la presentació dels Jocs ha participat en un acte en el municipi del Genovés sobre el pla de la Diputació de València per a la modernització dels trinquets d'11 localitats de la província, on s'ha confirmat que l'Eliana serà beneficiària d'aquest pla. Gràcies a això, es podran escometre les obres de remodelació de la coberta i els vestuaris de la instal·lació esportiva.